
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr.Pl.x 676 din 13 septembrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.549/17.04.2006 - favorabil)

· Consiliului Economic şi Social (nr.759/03.04.2006 - negativ)
· Comisiei pentru buget, finanţe şi bănci (nr.583/05.10.2006 - negativ)
· Comisiei juridice, de disciplină şi imunităţi (nr.31/1076/02.10.2006 - negativ)
· Comisiei pentru egalitatea de şanse pentru femei şi bărbaţi (nr.37/306/20.09.2006 - favorabil)
precum şi punctul de vedere al Guvernului (nr.1446/05.05.2006 – negativ).
Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul calculării punctajului mediu anual al angajatului pe baza maximului dintre indemnizaţia lunară acordată pentru perioada de îngrijire a copilului în vârstă de până la 2 ani, sau de până la 3 ani în cazul copilului cu handicap, şi salariul brut lunar individual, inclusiv sporurile şi adaosurile, sau, după caz, a venitului lunar asigurat care a constituit baza de calcul a contribuţiei individuale de asigurări sociale.
Comisia propune Plenului Camerei Deputaţilor respingerea propunerii legislative având în vedere că unul din principiile de bază ale sistemului public de pensii este acela al egalităţii, principiu care asigură tratament egal între asiguraţii sistemului în ceea ce priveşte drepturile şi obligaţiile prevăzute de lege. Stabilirea în mod diferit a punctajului anual al asiguratului care a beneficiat de indemnizaţie pentru creşterea şi îngrijirea copilului ar crea inegalitate de tratament între această categorie de asiguraţi şi alte persoane care s-au aflat în perioade asimilate.

Perioada în care o persoană beneficiază de indemnizaţie pentru creşterea copilului este perioadă asimilată şi nu se poate face nici o legătură cu salariul lunar individual, inclusiv sporurile şi adaosurile, sau, după caz, a venitului lunar asigurat, care a constituit bază de calcul a contribuţiei individuale de asigurări sociale, cu atât mai mult cu cât contractul de muncă este suspendat pe durata concediului pentru creşterea copilului.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – director în cadrul Ministerului Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 15 voturi pentru şi un vot împotrivă.
5. Propunerea legislativă a fost respinsă de Senat în şedinţa din 07.09.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 10 octombrie 2006, Comisia propune respingerea  propunerii legislative.

